Freie Deutsche Jugend

Freie Deutsche Jugend (tysk for «fri tysk ungdom»), forkortet FDJ, er en kommunistisk masseorganisasjon for ungdom i det tidligere Øst-Tyskland (DDR). Organisasjonens formål var å oppdra tysk ungdom til marxist-leninisme. Den tilhørte den «nasjonale fronten» og var representert i Volkskammer, landets parlament. FDJ ble opprinnelig grunnlagt i 1936 og forsvant praktisk talt helt ved gjenforeningen av Tyskland i 1990.

 Historikk 

Freie Deutsche Jugend ble grunnlagt i 1936 som en tysk revolusjonær ungdomsbevegelse. Den var opprinnelig en del av den militante antifascistiske bevegelsen og opererte fra hovedkvarter i Paris, Praha og senere London. Etter annen verdenskrig ble den grunnlagt i både Forbundsrepublikken Tyskland (Vest-Tyskland) og i DDR (Øst-Tyskland). I DDR ble den en masseorganisasjon som ungdom nærmest automatisk ble medlem av etter å ha tilhørt ungpionerbevegelsen Thälmann-pionerene, en tilsvarende organisasjon for barn. FDJ ble dermed en del av det kommunistiske DDR-regimets maktapparat. Organisasjonen ble forbudt i Vest-Tyskland i 1951 etter anklager om høyforræderi fordi organisasjonen gjennomførte en underskriftskampanje mot tysk gjenopprustning. I 1952 ble Phillip Müller, et av medlemmene av den da forbudte organisasjonen, skutt av vesttyske soldater under en ulovlig fredsdemonstrasjon og mange andre medlemmer ble fengslet, og, som de første siden krigens slutt, dømt til langvarige tukthus-straffer.

Etter gjenforeningen i 1990 forsvant omtrent alle organisasjonens medlemmer i det tidligere DDR. Selv om den formelt sett fremdeles er forbudt i Tyskland, har den et kontor som den deler med det tidligere kommunistpartiet PDS i Berlin og forsøker ikke å skjule sin (dog minimale) aktivitet. Den er imidlertid ikke offisielt anerkjent som ungdomsorganisasjon, da den fra et juridisk synspunkt ikke eksisterer.

 Ledere 
Den østtyske ungsosialistbevegelsens mest kjente leder var Erich Honecker, seinere generalsekretær i det østtyske kommunistpartiet SED og statsleder i DDR. Han ledet FDJ fra 1946 til 1955. Også Egon Krenz, som også seinere ble partisjef og formann i Øst-Tysklands statsråd i 1989, hadde en lederfortid i FDJ, der han styrte fra 1974 til 1983.

 Adolf Buchholz: 1938-1942
 Horst Brasch: 1942–1945 
 Alfred Kleeberg: 1945-1946
 Erich Honecker: 1946–1955
 Karl Namokel: 1955–1959
 Horst Schumann (1959–1967
 Günther Jahn: 1967–1974
 Egon Krenz: 1974–1983
 Eberhard Aurich: 1983–1989
 Jens Rücker: omkring 1991
 Andrea Grimm: omkring 2000
 Ringo Ehlert: 2002-

 Se også 
 Pionierorganisation Ernst Thälmann, ungpionerne i Øst-Tyskland
 Komsomol, ungdomsbevegelsen i Sovjetunionen
 Kinas kommunistiske ungdomsliga

 Referanser 

 Eksterne lenker 


Kategori:Politiske ungdomspartier i Tyskland
Kategori:Barne- og ungdomsorganisasjoner
Kategori:Organisasjoner i DDR
Kategori:Kommunisme
Kategori:Den kalde krigen
Kategori:Tysklands historie (1933–1945)
Kategori:Tysklands historie (1945–1990)
Kategori:Politiske partier etablert i 1936
Kategori:1936 i Tyskland